
Vă înaintăm, alăturat, Raportul asupra proiectului de Lege pentru modificarea şi completarea art.62 din Legea nr.152/1998 privind înfiinţarea Agenţie Naţionale pentru Locuinţe, trimis comisiei noastre pentru dezbatere şi avizare în fond cu adresa nr.PLx.97 din 3 martie 2008. 

                                                                                    Nr.26/2233            
RAPORT

asupra proiectului de Lege pentru modificarea şi completarea 
art.62 din Legea nr.152/1998 privind înfiinţarea 

Agenţiei Naţionale pentru Locuinţe
Cu adresa nr. PL.x.97 din 3 martie 2008, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării în fond în procedură de obişnuită cu proiectul de Lege pentru modificarea şi completarea art.62 din Legea nr.152/1998 privind înfiinţarea Agenţiei Naţionale pentru Locuinţe. 

La întocmirea Raportului s-au avut în vedere:

· avizul favorabil al Consiliului Legislativ nr.1461/23.10.2007
· punctul de vedere al Guvernului nr.3075/15.11.2007 prin care nu susţine adoptarea iniţiativei legislative.

Proiectul de lege are ca obiect de reglementare modificarea şi completarea art.62 din Legea nr.152/1998 privind înfiinţarea Agenţiei Naţionale pentru Locuinţe, cu modificările şi completările ulterioare.

În sensul prevederilor iniţiativei legislative, „tinerii” sunt persoane majore, în vârstă de până la 35 de ani la data constituirii dosarului pentru repartizarea unei locuinţe construite prin programele Agenţiei Naţionale pentru Locuinţe, destinate închirierii.


Prin „constituire dosar” se înţelege prima solicitare depusă de tânărul în vârstă de până la 35 ani, împreună cu actele şi adeverinţele necesare, solicitare reînnoită şi recompletată în fiecare an, până la repartizarea locuinţei, locuinţă care se poate repartiza până cel mult la împlinirea vârstei de 38 de ani a solicitantului. Data constituirii dosarului este data la care s-a depus prima solicitare.

Având în vedere cele prezentate, Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea proiectului de lege întrucât posibilitatea extinderii termenului pentru repartizarea locuinţei, în sensul iniţiativei legislative, până la împlinirea vârstei de 38 de ani, respectiv la 3 ani de la  împlinirea vârstei de 35 de ani, apare ca o soluţie în favoarea acelor persoane care, nici până la 38 de ani, nu au reuşit să obţină locuinţă. Pe de altă parte, în perioada astfel extinsă, se introduc în mod continuu, şi noile solicitări ale tinerilor începând cu 18 ani, care, fiind abia la început de viaţă/activitate, nu au avut încă posibilitatea de a-şi constitui surse financiare suficiente pentru a putea obţine o locuinţă.

Printr-o extindere excesivă a perioadei în care, după împlinirea vârstei de 35 de ani, solicitanţii locuinţelor destinate închirierii către tineri continuă să-şi reînnoiască cererile depuse, s-ar ajunge ca, la vârsta de 38 de ani, aceştia să aibă prioritate la obţinerea locuinţelor respective în detrimentul altor persoane care, aflate la jumătatea acestei vârste, nu au efectiv alte posibilităţi.
Proiectul de lege a fost dezbătut şi avizat în fond, în procedură de obişnuită, în şedinţa din 18 martie 2008.

2. Prin obiectul de reglementare şi conţinutul său, proiectul de lege se încadrează în categoria legilor ordinare.


3. La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, domnul Marius Vasiliu – consilier în cadrul Ministerului Dezvoltării Lucrărilor Publice şi Locuinţelor.

4. La lucrările Comisiei au fost prezenţi 26 deputaţi, din totalul de 27 membri ai Comisiei.

Raportul de respingere al Comisiei a fost adoptat cu 25 voturi pentru şi un vot împotrivă.

5. Senatul a adoptat proiectul de lege în şedinţa din 27 februarie 2008. 

6. Potrivit art.75 din Constituţia României, republicată şi art.92 din Regulamentul Camerei Deputaţilor, republicat, Camera Deputaţilor este Cameră decizională.

